夜宴洛陽程九主簿宅送楊三山人往天台尋智者禪師隱居
作者：劉長卿
朝代：唐

paragraphs: 東林問逋客，何處棲幽偏？
滿腹萬餘卷，息機三十年。
志圖良已久，鬢髮空蒼然。
調嘯寄疎曠，形骸如棄捐。
本家關西族，別業嵩陽田。
雲臥能獨往，山棲幸周旋。
垂竿不在魚，賣藥不爲錢。
藜杖閑倚壁，松花常醉眠。
頃辭青溪隱，來訪赤縣仙。
南畝自甘賤，中朝唯愛賢。
仍空世諦法，遠結天台緣。
魏闕從此去，滄洲知所便。
主人瓊枝秀，寵別瑤華篇。
落日掃塵榻，春風吹客船。
此行頗自適，物外誰能牽。
弄棹白蘋裏，挂帆飛鳥邊。
落潮見孤嶼，徹底觀澄漣。
雁過湖上月，猿聲峰際天。
羣峰趨海嶠，千里黛相連。
遙倚赤城上，曈曈初日圓。
昔聞智公隱，此地常安禪。
千載已如夢，一燈今尚傳。
雲龕閉遺影，石窟無人煙。
古寺暗喬木，春崖鳴細泉。
流塵既寂寞，緬想增嬋娟。
山鳥怨庭樹，門人思步蓮。
夷猶懷永路，悵望臨清川。
漁人來夢裏，沙鷗飛眼前。
獨遊豈易愜，羣動多相纏。
羨爾五湖夜，往來閑扣舷。